1 Samuël 1;7,8 Elkana probeer Hanna troos. Hy maak duidelik dat sy vir hom van groot waarde is. Hy hou van haar. Nogtans word duidelik dat daarmee die hartseer van Hanna nie weg is nie. Ons kan as mense ons liefde en aandag vir ander gee nogtans kan ons nie die troos gee wat alles weer reg maak nie. Ons moet ook bedink dat Elkana sy liefde vir Hanna kan wys maar dit het altyd ‘n gedeelde liefde gebly. Hy het ook Peninna as vrou en het ook kinders by haar gekry. Ons sien hier hoe moeilik die situasie word as ‘n man meer vroue het. Hier sien ons weer hoe goed die HERE se gebooie is.
Elkana probeer regtig troos nogtans soek Hanna meer. Ons sien dat Hanna haar troos gaan soek by die HERE. Sy gaan na die tabernakel. Sy gaan na die plek waar die HERE op aarde woon. Sy soek Sy nabyheid. By haar is nog die bitter hartseer wat deur die spot van Peninna weer so skerp deur haar gevoel word. Juis dan is dit so goed om by Hom te kom wat as jou Vader na jou wil luister. Na Hom wat jou in jou omstandighede alles wil gee wat jy nodig het. Die HERE is die regte skuilplek as mense jou minderwaardig laat voel. As jy vir Hom leef, laat Hy jou voel dat jy Sy geliefde kind is! Deur Christus. Dan kan jy huil, dan kan jy kla en dan mag jy weet dat die enige God, wat ook jou toekoms in hande het, Sy hande liefdevol om jou vou!